CELEX: 32014D0214(01)
Language: da
Date: 2014-02-12 00:00:00
Title: Kommissionens gennemførelsesafgørelse af 12. februar 2014 om forlængelse af finansieringen af særlige hasteforanstaltninger til beskyttelse af Unionen mod rabies

14.2.2014   
            
            
               DA
            
            
               Den Europæiske Unions Tidende
            
            
               C 43/6
            
         
      KOMMISSIONENS GENNEMFØRELSESAFGØRELSE
   
   af 12. februar 2014
   om forlængelse af finansieringen af særlige hasteforanstaltninger til beskyttelse af Unionen mod rabies
   2014/C 43/09
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets beslutning 2009/470/EF af 25. maj 2009 om visse udgifter på veterinærområdet (1), særlig artikel 8, stk. 2, og
   ud fra følgende betragtninger:
   
               (1)
            
            
               I henhold til beslutning 2009/470/EF kan der, hvis en medlemsstat trues direkte af udbrud eller udvikling på et tredjelands område af en af de sygdomme, der er opført i bilaget til samme beslutning, vedtages enhver for situationen relevant foranstaltning, herunder ydelse af et finansielt tilskud fra Unionen til de foranstaltninger, der anses for at være nødvendige for, at de indledte aktioner lykkes.
            
         
               (2)
            
            
               Ved Kommissionens afgørelse 2009/582/EF af 29. juli 2009 om finansiering af særlige hasteforanstaltninger til beskyttelse af Fællesskabet mod rabies (2) og Kommissionens afgørelse 2011/C 64/05 af 25. februar 2011 om forlængelse af finansieringen af særlige hasteforanstaltninger til beskyttelse af Unionen mod rabies (3) blev finansieringen af et rabiesudryddelsesprogram i Kaliningradregionen i Rusland godkendt.
            
         
               (3)
            
            
               Rabies er en dyresygdom, som primært rammer vildtlevende kødædere og kødædende husdyr, og som har alvorlige folkesundhedsmæssige konsekvenser, og som er opført i bilaget til afgørelse 2009/470/EF.
            
         
               (4)
            
            
               Kaliningradregionen, en russisk eksklave, som er omgivet af EU-territorium, grænser op til medlemsstater, der har formået at udrydde rabies i størstedelen af deres områder. Det har været nødvendigt med en særforanstaltning, der kan forhindre vedvarende reinfektion i de medlemsstater, der grænser op til Kaliningrad, og som har til formål også at udrydde sygdommen i Kaliningrads område.
            
         
               (5)
            
            
               På baggrund af Kaliningradregionens relative størrelse er det mere hensigtsmæssigt og omkostningseffektivt at bidrage til indsatsen med at udrydde rabies i Kaliningrad end at oprette vaccinationsstødpudezoner i de tilgrænsende medlemsstater, som ville være nødvendige at opretholde på ubestemt tid.
            
         
               (6)
            
            
               Som resultat af det ovennævnte programs gennemførelse er der i 2013 ikke blevet påvist nogen tilfælde af rabies i Kaliningradregionen eller i områder i Litauen og Polen, der grænser op hertil.
            
         
               (7)
            
            
               For at sikre, at rabies udryddes i en region, er det nødvendigt, at gennemførelsen af den orale vaccination fortsættes uden afbrydelse to gange årligt i mindst to år efter opdagelsen af det seneste sygdomstilfælde.
            
         
               (8)
            
            
               Den igangværende EU-finansierede 36-måneders-plan udløber den 31. maj 2014.
            
         
               (9)
            
            
               For at sikre de resultater, som er blevet nået ved hjælp af EU's medfinansiering de seneste år, og for at sikre at målsætningen om at udrydde rabies i Kaliningradregionen og risikoen for reinfektion i det tilgrænsende EU-territorium opfyldes, er det nødvendigt at forlænge det finansielle tilskud til de foranstaltninger, der har til henblik at udrydde rabies, for yderligere en periode på 24 måneder.
            
         
               (10)
            
            
               Den 13. januar 2013 forelagde Rusland Kommissionen en plan for udryddelse af rabies i Kaliningradregionen for perioden mellem juni 2014 og maj 2016, og planen blev fundet acceptabel for så vidt angår målsætningen om at beskytte Unionen mod rabies. De foranstaltninger, planen omfatter, er af afgørende betydning for beskyttelsen af Unionens interesser, og der bør derfor ydes EU-medfinansiering til visse af foranstaltningerne. Der bør således i 2014 ydes EU-tilskud til gennemførelsen af planen.
            
         
               (11)
            
            
               I henhold til artikel 84 i Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 og artikel 94 i Kommissionens delegerede forordning (EU) nr. 1268/2012 af 29. oktober 2012 om gennemførelsesbestemmelser til Europa-Parlamentets og Rådets forordning (EU, Euratom) nr. 966/2012 skal der forud for indgåelsen af en forpligtelse til at afholde en udgift over Unionens budget foreligge en finansieringsafgørelse, som angiver de vigtigste elementer i den foranstaltning, der medfører en udgift, og som er vedtaget af institutionen eller de myndigheder, som denne har bemyndiget.
            
         
               (12)
            
            
               Desuden bliver Kommissionens afgørelse 2011/C 64/05 forældet og bør ophæves.
            
         
               (13)
            
            
               Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed —
            
         VEDTAGET DENNE AFGØRELSE:
   Artikel 1
   1.   Den af Rusland forelagte plan for udryddelse af rabies i Kaliningradregionen (»planen«) godkendes for perioden fra 1. juni 2014 til 31. maj 2016.
   2.   Indsatsen i henhold til nærværende afgørelse omfatter følgende foranstaltninger, der udgør en del af de planlagte aktiviteter i den plan, der omhandles i stk. 1:
   
               —
            
            
               indkøb af portioner af vaccinemadding til oral immunisering af vildtlevende kødædere
            
         
               —
            
            
               udlægning af de i foregående led omhandlede portioner vaccinemadding i Kaliningrad-regionen.
            
         Artikel 2
   EU-tilskuddet udgør højst 1 100 000 EUR og finansieres over budgetpost 17 04 04 i Unionens almindelige budget for regnskabsåret 2014.
   Artikel 3
   1.   Det godkendes, at der tildeles et individuelt tilskud til det statslige veterinærinstitut i Kaliningradregionen i Rusland »Regional Centre for Combating Animal Disease« (Государственное учреждение ветеринарии Калининградской области „Областная станция по борьбе с болезнями животных“).
   2.   De i artikel 1, stk. 2, omfattede foranstaltninger kan finansieres med op til 100 % af de relevante støtteberettigede udgifter, under forudsætning af at en del af de samlede udgifter til foranstaltningerne afholdes af det statslige veterinærinstitut i Kaliningradregionen i Rusland (Служба ветеринарии и госветинспекции Калининградской области) eller dækkes med andre tilskud end EU-tilskud.
   3.   Det maksimale beløb, der udbetales for de foranstaltninger, der omhandles i artikel 1, stk. 2, må ikke overstige et gennemsnit på 0,95 EUR pr. købte og udlagte vaccinemadding.
   Artikel 4
   De nærmere betingelser for den tekniske gennemførelse og finansieringen skal fremgå af en støtteaftale, der underskrives af Kommissionen og støttemodtageren.
   Artikel 5
   Denne afgørelse er en finansieringsafgørelse som omhandlet i finansforordningens artikel 84.
   Artikel 6
   Kommissionens afgørelse 2011/C 64/05 ophæves med virkning fra den 31. december 2014.
   
      Udfærdiget i Bruxelles, den 12. februar 2014.
      
         
            På Kommissionens vegne
         
         Tonio BORG
         
         
            Medlem af Kommissionen
         
      
   
   
      (1)  EUT L 155 af 18.6.2009, s. 30.
   
      (2)  EUT L 198 af 30.7.2009, s. 85.
   
      (3)  EUT C 64 af 1.3.2011, s. 7.